L'Ordre per la qual s'estructura el sistema català de qualitat turística té per finalitat la identificació de la qualitat turística de les empreses, establiments i activitats turístics i d'interès turístic situats a Catalunya, mitjançant la creació de tres àmbits funcionals: la categorització turística, l'especialitat turística i la distinció en excel·lència.
La disposició esmentada desenvolupa els articles 3 i 61 de la Llei 13/2002, de 21 de juny, de turisme de Catalunya.
L'article 3 de la Llei estableix com una de les finalitats de les administracions turístiques i dels subjectes turístics promoure la qualitat i la competitivitat dels serveis turístics, i l'article 61 preveu que els establiments i activitats d'interès turístic i els que justificadament es puguin determinar en aplicació d'aquesta Llei poden optar a processos de categorització i distinció turística dels seus serveis, en la forma i amb l'abast que es determina reglamentàriament.
L'article 10.2 de l'Ordre per la qual s'estructura el sistema català de qualitat turística estableix que els imports dels preus públics que han d'acompanyar les sol·licituds d'accés, revisió o modificació, si s'escau, a processos relatius a models concrets de categorització, especialitat o excel·lència d'establiments o activitats, s'han de definir mitjançant ordre del conseller o consellera del departament competent en matèria de turisme.
D'acord amb el procediment per a la creació de preus públics previst a l'article 1.3 del Text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, i el capítol II del títol IV de la Llei 26/2010, del 3 d'agost, de règim jurídic i de procediment de les administracions públiques de Catalunya;
Vistos els informes de la Intervenció Delegada i de l'Assessoria Jurídica del Departament d'Economia i Coneixement, i en virtut de les meves atribucions,
Aprovar els preus públics, amb IVA inclòs, que es detallen a continuació per als processos d'implementació del sistema català de qualitat turística:
Obtenció de la certificació, especialitat o categoria.
a) Especialització en hotel gastronòmic: 538, 57 euros més 1,21 euros per habitació.
b) Especialització en turisme familiar: 426,17 euros més 1,21 euros per habitació.
c) Categorització d'establiment de turisme rural: 483,97 euros.
d) Categorització d'habitatge d'ús turístic: 303,16 euros.
e) Categorització d'establiment d'apartaments turístics: 472,15 euros.
Revisió o renovació de la certificació, especialitat o categoria (50% del preu inicial).
a) Especialització en hotel gastronòmic: 269,28 euros més 1,21 euros per habitació.
b) Especialització en turisme familiar: 213,08 euros més 1,21 euros per habitació.
c) Categorització d'establiment de turisme rural: 241,99 euros.
d) Categorització d'habitatge d'ús turístic: 151,58 euros.
e) Categorització d'establiment d'apartaments turístics: 236,07 euros.
En el cas que se sol·liciti la certificació, especialitat o categoria per a dos o més establiments situats en la mateixa finca o edifici per als establiments de turisme rural, o en el mateix edifici en el cos d'habitatges d'ús turístics, el preu a partir del segon serà del 50%.
L'abonament dels preus públics es fa efectiu en el moment de presentació de la sol·licitud d'obtenció o renovació de la certificació, especialitat o categoria.
L'abonament es realitza davant l'Oficina de Gestió Empresarial.
Els preus establerts en aquesta Ordre poden ser revisats anualment per resolució del director o directora general de Turisme.
La revisió de preus, si s'escau, es fa aplicant la variació en l'exercici anterior de l'índex general de preus de consum de Catalunya, publicat per l'Institut Nacional d'Estadística.
Barcelona, 5 de desembre de 2012